stanford-oval/wikipedia huggingface dataset:
אנתוני דואל
ביוגרפיה > ילדות, נעורים ולימודים

דואל נולד בלונדון, שם החל את לימודי המחול בשנת 1948, בן חמש. מורתו הראשונה לבלט הייתה ג'ון המפשייר, שטיפחה את תלמידה הצעיר והחדירה בו את המשמעת ההכרחית לתלמידי בלט רציניים. כשמלאו לו עשר, נרשם לבית הספר לבלט של סדלר'ס וולס, ששכן אז בבארונס קורט, ונכנס למסלול הכשרה לצעירים המעוניינים בקריירה במחול. בשנת 1955 עבר בית הספר לווייט לודג', ריצ'מונד פארק, והיה לפנימייה. בית הספר שילב לימודים כלליים עם הכשרה מקצועית לבלט. בשנת 1956, כאשר ניתנה הרשאה מלכותית לבלט סדלר'ס וולס, שונה שמו של המוסד לבית הספר המלכותי לבלט. דואל המשיך את הכשרתו שם, ואת שלוש השנים האחרונות של מסלול לימודיו עשה בסטודיו בבארונס קורט. הוא התבלט כסטודנט מצטיין, שבורך במבנה גוף בעל פרופורציות מושלמות ובמזג המתאים לקשיים הכרוכים באימון יום-יומי. בהדרגה פיתח טכניקה קלאסית, שהצטיינה בשליטה, בהקפדה על ניקיון קווים וברגישות מוזיקלית. עם השלמת לימודיו ב-1960, התקבל מיד לבלט האופרה המלכותית, קובנט גארדן. לאחר שנה של ריקוד עם להקה זו, הוזמן להצטרף לבלט המלכותי.
ביוגרפיה > קריירה כרקדן

בין הראשונים שעמדו על כישרונו של דואל היה הרקדן הדני אריק ברון. ככוריאוגרף אורח בבלט המלכותי, נתן לדואל וריאציית סולו מבריקה בבימוי שלו משנת 1962 ל"מחול השישה" המפורסם מתוך הבלט "נאפולי" של אוגוסט בורנונביל. מכאן ואילך, אי אפשרהה עוד להתעלם מכישרונו של דואל וממיומנותו יוצאת הדופן. ב-1964 בחר בו פרדריק אשטון, הכוריאוגרף הראשי של הלהקה, ליצירת תפקיד אוברון בבלט "החלום" לפי חלום ליל קיץ של שייקספיר. הודות לטכניקה המהירה ככספית ולקו הנקי מדופי שלו, ניכס דואל את התפקיד לעצמו וביסס את עצמו בדרגה העליונה של הרקדנים הגברים בלהקה. כשרקד לצלילי ה"נוקטורן" המלודי של מנדלסון עם אנטואנט סיבלי כטיטניה, עשה את הצעדים הראשונים ביצירת מה שהיה לשותפות אגדית, רבת-שנים, שהתחזקה הודות לתואם בהופעתם החיצונית, שניהם דקי גו, בלונדיניים ומקרינים טוהר קלאסי. ב-1965 לוהק דואל בבלט "מונוטונים" האלגנטי והרוגע של אשטון, ואחר לתפקיד בנווליו העליז והמתרברב בהפקה ההיסטורית של קנת מקמילן ל"רומיאו ויוליה".
כשדואל קודם לדרגת רקדן ראשי ב-1966, הוא היה כבר נציג הסגנון האנגלי הקלאסי במיטבו: רגוע, לירי, אריסטוקרטי ומאופק. אם תפקיד אוברון העטה עליו מידה של זוהר מגי, הרי חוויית העבודה עם אנטוני טיודור ב-1967, על התפקיד הראשי של "משחק הצללים", העמיקה במידה ניכרת את ההבעה הדרמטית שלו. לאחר זאת יצר תפקידים דרמטיים בבלטים של אשטון, מקמילן ואחרים. בין החשובים ביותר היו טרויט ב"וריאציות אניגמה" של אשטון (1968), דה גרייה ב"קורות מנון" של מקמילן (1974), (1974), ובלייב ב"חודש בכפר" של אשטון (1976). הרפרטואר הקלאסי, הופיע דואל בתפקידים של בני אצולה בז'יזל, אגם הברבורים, היפהפייה הנרדמת ומפצח האגוזים. הוא רקד בתפקידים קלילים יותר בנערה הסוררת של אשטון, משחק הקלפים של ז'ורז' בלנשין ו"Varii Capricci" שבו חגג אשטון, ב-1983, את השותפות הממושכת עם סיבלי. דואל קצר שבחים גם על הלהט והמוזיקליות שהביא לתפקידים הראשיים ב"סינדרלה", "דפניס וכלואה" ו"וריאציות סימפוניות" של אשטון, בבלטים של מקמילן לשיר על הארץ ורומיאו ויוליה, ב"מחולות בכנס" ו"בלילה" של ג'רום רובינס ובאגון של בלנשין.
בראשית שנות ה-70', החל דואל לעסוק בפעילויות שלא בתחום הבלט. הוא ניסה את כוחו בעיצוב תלבושות ויצר תלבושות הופעה לעצמו ולסיבלי ב"הרהורים" מתוך הבלט "תאיס" של אשטון ולרקדנים ב"פאוואן" של מקמילן, בפה דה דה מתוך צ'ייקובסקי וב"סימפוניה בדו" של בלנשין, וכן "בלילה" של ג'רום רובינס. כמו כן החל לתור אחר הזדמנויות מעבר לקובנט גארדן. בין 1978 ל=1980, יצא לחופשה ללא תשלום מן הבלט המלכותי כדי לרקוד כאמן אורח עם תיאטרון הבלט האמריקאי בניו יורק. שם הוסיף את סולור בהביידרה ואת בזיליו ב"דון קישוט" לרשימת התפקידים הראשיים שרקד. לצד התנסות באתגר שברפרטואר חדש, רקד כבן-זוגן של כוכבות מזהירות כנטליה מאקארובה באגם הברבורים וג'לסי קרקלנד ב"רומיאו ויוליה". לאחר פרישתו הרשמית מן הבלט המלכותי ב-1984, המשיך להופיע מדי פעם עד שנות החמישים לחייו ויצר תפקידים ב"חלומות חורף" של מקמילן ב-1991 ובהפקה של פיטר רייט ל"מפצח האגוזים" ב-1999.
תפקידים שיצר

דואל יצר במהלך הקריירה הארוכה שלו מספר רב של תפקידים, בהם:
"החלום", 1964, כוריאוגרפיה מאת פרדריק אשטון, מוזיקה מאת מנדלסון, עיבוד של ג'ון לנצ'ברי. תפקיד: אוברון, עם אנטואנט סיבלי כטיטניה.
"מונוטונים", 1965, (בהמשך נודע כ"מונוטונים II") כוריאוגרפיה מאת פרדריק אשטון, מוזיקה מאת אריק סאטי, תזמור של קלוד דביסי ורולאן מנואל. תפקיד: "פה דה טרואה" עם ויויאן לוריין ורוברט מיד
רומיאו ויוליה, 1965, מוזיקה מאת סרגיי פרוקופייב. תפקיד: בנווליו.
"משחק צללים", 1967, כוריאוגרפיה מאת אנטוני טיודור, מוזיקה מאת שארל קקלה. תפקיד: "הנער מדובלל השיער".
"ג'אז קאלנדר", 1968, כוריאוגרפיה מאת פרדריק אשטון, מוזיקה מאת ריצ'רד רודני בנט. תפקיד: "יום שלישי", "פה דה טרואה" עפ מרל פארק ורוברט מיד0
"וריאציות אניגמה", 1968, כוריאוגרפיה מאת פרדריק אשטון, מוזיקה מאת אדוארד אלגר. תפקיד: ארתור טרויט גריפית' (טרויט), האדריכל של מלוורן וידיד קרוב
"אנסטסיה", 1971, (גרסה בשלוש מערכות), כוריאוגרפיה מאת קנת מקמילן, מוזיקה מאת צ'ייקובסקי ובוהוסלב מרטינו עם מוזיקה אלקטרונית מאת פריץ וינקל ורודיגר ריפר. תפקיד: פה דה דה עם אנטואנט סיבלי כבלרינה מטילדה קצ'שינסקאיה
"מדיטציה מתוך תאיס", 1972, כוריאוגרפיה מאת פרדריק אשטון, מוזיקה מאת ז'יל מאסנה. תפקיד: "פה דה דה" עם אנטואנט סיבלי
"טריאד", 1972, כוריאוגרפיה מאת קנת מקמילן, מוזיקה מאת סרגיי פרוקופייב. תפקיד: "אח בכור", עם ויין אגלינג כאח הצעיר ואנטואנט סיבלי כאהובתם.
"סיפורה של מאנון", 1974, כריאוגרפיה מאת קנת מקמילן, מוזיקה מאת מאסנה, עיבוד של לייטון לוקאס עם הילדה גראונט. תפקיד: דה גרייה, סטודנט, עם אנטואנט סיבלי כמאנון
"ארבעה קטעים של שומאן", 1975. כוריאוגרפיה מאת הנס ואן מאנן, מוזיקה מאת רוברט שומאן. תפקיד: רקדן ראשי
"ארבע העונות", 1975. כוריאוגרפיה מאת קנת מקמילן, מוזיקה מאת ג'וזפה ורדי. תפקיד: סתיו
"חודש בכפר", 1976. כוריאוגרפיה מאת פרדריק אשטון, מוזיקה מאת פרדריק שופן, עיבוד של ג'ון לנצ'ברי. תפקיד: בלייב, המחנך של קוליה, עם לין סימור כנטליה פטרובנה
"סופירס", 1980, כוריאוגרפיה מאת פרדריק אשטון, מוזיקה מאת אדוארד אלגר. תפקיד: "פה דה דה" עם אנטואנט סיבלי
הביידרה, 1980, כוריאוגרפיה את נטליה מאקארובה בעקבות מריוס פטיפה, מוזיקה מאת לודוויג מינקוס. תפקיד: סולור
"הסערה", 1982, כוריאוגרפיה מאת רודולף נורייב, מוזיקה מאת צ'ייקובסקי, עיבוד של ג'ון לנצ'ברי. תפקיד: פרוספרו.
הזמיר (סטרווינסקי), 1982, כוריאוגרפיה מאת פרדריק אשטון, מוזיקה מאת איגור סטרווינסקי. תפקיד: הדייג, עם נטליה מאקארובה כזמיר
"Varii Capricci", ‏ 1983, כוריאוגרפיה מאת פרדריק אשטון, מוזיקה מאת ויליאם וולטון. תפקיד: לו סטרניירו, ג'יגולו, עם אנטואנט סיבלי כלקוחה שלו.
"נסיך הפגודות", 1989,, כוריאוגרפיה מאת קנת מקמילן, מוזיקה מאת בנג'מין בריטן. תפקיד: הקיסר
"חלומות חורף", 1991, כוריאוגרפיה מאת קנת מקמילן, מוזיקה מאת צ'ייקובסקי, עיבוד של פיליפ גאמון, מוזיקה רוסית מסורתית מעובדת להרכב גיטרות על ידי תומאס הרטמן. תפקיד: קוליגין, הבעל הנבגד, עם דארסי בוסל בתפקיד מאשה
"שירת הימאי הישיש", 1994, הפקת טלוויזיה של ה-BBC בשביל "ריקוד למצלמה", כוריאוגרפיה מאת ויל טאקט. תפקיד: הימאי
מפצח האגוזים, 1999, הפקה: פיטר רייט, מוזיקה מאת צ'ייקובסקי. תפקיד: הר דרוסלמאייר
הערות שוליים

↑  אתר "סטארקווסט", סר אנתוני דואל
↑  "Sir Anthony Dowell", biography ביוגרפיה של סר אנתוני דואל, תיאטרון הבלט האמריקאי]
| --- | --- |
בקרת זהויות :  NLI: 987007451913705171  PLWABN: 9810641030705606  BnF: cb125672928 (data)  CiNii: DA12674646  GND: 1136921516  ISNI: 0000 0001 0552 5306  LCCN: n97858202  MusicBrainz: b01dfd4f-2809-4ec2-8eb5-c9102209acfe  NTA: 072113170  SNAC: w6xk9mtp  SUDOC: 07853139X  VIAF: 19796009   WorldCat (עם VIAF): 19796009
אראטו קזאקו-מרקוליס

אראטו קזאקו-מרקוליס, במקור - מרקולי. (ביוונית: Ερατώ Κοζάκου-Μαρκουλλή; נולדה ב-1949) היא פוליטיקאית קפריסאית אשר כיהנה כשרת החוץ של קפריסין מה-5 באוגוסט 2011 עד ה-27 בפברואר 2013.
ביוגרפיה

מרקוליס נולדה בלימסול בשנת 1949. היא למדה משפטים ומדעי המדינה באוניברסיטת אתונה, וסיימה לימודיה ב-1972 וב-1974 (בהתאמה). בהמשך קבלה מרקוליס תואר דוקטורט בסוציולוגיה ובמדעי המדינה מאוניברסיטת הלסינקי ב-1979. מרקוליס נשואה לג'ורג' ולהם בן.
ביוגרפיה > קריירה פוליטית

במהלך הקריירה הדיפלומטית שלה (בין 1980 ל -2007) היא כיהנה כשגרירה בשוודיה, בהסמכה במקביל לפינלנד, נורווגיה, דנמרק, איסלנד, אסטוניה, לטביה וליטא, כשגרירה בארצות הברית, עם הסמכה במקביל לקנדה, גיאנה, ג'מייקה וברזיל וכשגרירה בלבנון ובירדן. בתקופת כהונתו של נשיא קפריסין ה-5, טסוס פפדופולוס, כיהנה כשרת החוץ מיולי 2007 עד מרץ 2008. הפכה לשרת התקשורת והעבודה ב-2 במרץ 2010 וכהונתה נמשכה עד אוגוסט 2011 כשהיא מונתה בשנית לתפקיד שר החוץ. ב-28 בפברואר 2013 הוחלפה על ידי שר החוץ הנוכחי, יואניס קסולידס, בתחילת כהונתו של הנשיא דימיטריס כריסטופיאס.
הערות שוליים

↑  Index Kl-Ky, www.rulers.org
↑  Dr Erato Kozakou – Marcoullis, uclan - University of Central Lancashare - CYPRUS
אשכבה (תפילה)

אשכבה (גם 'השכבה') היא תפילה הנאמרת על ידי יהודים מבני עדות המזרח ביום השנה לפטירה, לעילוי נשמת הנפטר.
ישנם שני נוסחים עיקרים, נוסח אחד ארוך, ונוסח נוסף קצר יותר. יש שכתבו שהנוסח הארוך נאמר על נפטר תלמיד חכם. ישנם שינויים מועטים בין הנוסחים הנפוצים בסידורי התפילה השונים.
מקור התפילה ונוסחיה השונים אינו ידוע בוודאות. אך הם מוזכרים כבר בסידורים החל משנת 1500 לערך.[דרוש מקור]
אטימולוגיה

מקור המילה 'השכבה' מופיע כמה פעמים במקרא בעניין פטירה, כך למשל בדברי יעקב שביקש שאחר פטירתו יקחהו לקבורה בארץ ישראל: ”וְשָׁכַבְתִּי עִם אֲבֹתַי” (ספר בראשית, פרק מ"ז, פסוק ל'), וכן בספר ישעיה ”יָבוֹא שָׁלוֹם יָנוּחוּ עַל מִשְׁכְּבוֹתָם הֹלֵךְ נְכֹחוֹ” (ספר ישעיה, פרק נ"ז, פסוק ב').
בארמית, הביטוי מוזכר כ'אשכבה'. כך בתלמוד מוזכר יום פטירת רבי יהודה הנשיא כ'יומי דאשכבתיה דרבי' (=יום פטירת רבי).
סדר הטקס

תפילת האשכבה נאמרת בדרך כלל על ידי השליח ציבור או הרב, לאחר לווית הנפטר או הנפטרת, או במהלך ימי השבעה, והעלייה לקבר.
כמו כן נאמרת התפילה ביום האזכרה, בימים בהם קוראים בתורה, כגון בשבת ובמועדים או בימי שני וחמישי, לאחר עלייה לתורה של קרובי הנפטר. בחלק מהקהילות היא נאמרת לאחר קריאת ההפטרה או מיד לאחר הכנסת ספר התורה חזרה לארון הקודש. יש אומרים את התפילה גם במהלך סעודת מצווה ביום השנה.
מנהג יהודי כורדיסטן לומר את התפילה כל יום במשך השנה לפטירה, ביום ובערב. וכן נוהגים לאומרה לאחר ברכת המזון.
תוכן התפילה

בדומה לתפילת 'אל מלא רחמים' הנהוגה בקרב בני אשכנז, אף תפילה זו עניינה בקשה על נשמת הנפטר, שימצא מנוח לנפשו בגן עדן, ושתהא כפרה על פשעים ועוונות שאולי חטא בעודו בחיים, ויזכה להגיע לחיי העולם הבא.
רבי חיים ויטל בספרו שער המצוות, כתב בשם האר"י כי ראוי להימנע מהנוסח ”מְנוּחָה נְכוֹנָה. בִּישִׁיבָה עֶלְיוֹנָה. בְּמַעֲלַת קְדוֹשִׁים וּטְהוֹרִים וכו'”, מאחר שהדבר יכול לגרום רעה למת:
ענין ההשכבות שאומרים על נפשות הנפטרים כמנהג שלוחי צבור קהילות ספרד מנוחה נכונה כו' הי' מורי זלה"ה מלעיג עליהם מאד והיה אומר שלא היו מעלין אבל לפעמים היו מורידין אם אין נפש המת ההוא ראוי לכך.
בשו"ת רב פעלים, כתב שכוונת האר"י להימנע מאמירות אלו הוא מחמת שיכול לבוא לידי קטרוג על המת. וכך כתב בספרו ”וכוונתו הוא בשביל שמגדילים בבקשה זו את נפש המת על מקומות המעלות עליונים ונכונים ואם אין נפש המת ההוא ראוי לכך גורמים לו ירידה ממעלתו כי הוא ניזוק ומפסיד בזה מצד קטרוג המקטרגים יען כי אז המקטרגים פותחים פיהם לקטרג עליו ולהזכיר עוונותיו וחסרונותיו” (שו"ת רב פעלים חלק ד, אורח חיים, סימן לה).
למרות דברי האר"י, כתב הרב פעלים שהמנהג לא השתנה: ”שכל אחד מחזיק את נפש קרובו שראויה לרחמנותא זו אשר יבקשו עליה בנוסח ההשכבה ואין משנין הנוסח בזה מקטון ועד גדול כעם ככהן”.
כאמור, ישנם כמה נוסחאות לטקס. נהוג לומר את הנוסח הארוך לתלמיד חכם, ואילו הנוסח הקצר לשאר האנשים. כמו כן ישנו נוסח אחד לאנשים ונוסח שונה לנשים.
הנוסח לנשים כולל פתיחה מפסוקים המדברים בשבח האישה, כדוגמת הפסוקים במשלי ”אֵשֶׁת חַיִל מִי יִמְצָא, וְרָחֹק מִפְּנִינִים מִכְרָהּ: שֶׁקֶר הַחֵן וְהֶבֶל הַיֹּפִי, אִשָּׁה יִרְאַת ה' הִיא תִתְהַלָּל: תְּנוּ לָהּ מִפְּרִי יָדֶיהָ, וִיהַלְלוּהָ בַשְּׁעָרִים מַעֲשֶׂיהָ:”
הערות שוליים

↑  שו"ת רב פעלים חלק ד או"ח סימן לה.
↑  אמנם ראו בכף החיים על שולחן ערוך אורח חיים, רכ״ד מג, שכתב שיש להימנע מהנוסח הזה.
אלפריד פייטון

אלפריד פייטון הבן (באנגלית: .Elfrid Payton, Jr; נולד ב-22 בפברואר 1994) הוא כדורסלן אמריקאי, המשחק בעמדת הרכז בקבוצת אינדיאנה מאד אנטס מליגת הפיתוח של ה-NBA.
נעורים וקריירת מכללות

פייטון נולד בעיר גרנטה שבלואיזיאנה, בנם של אלפריד ודניאלה פייטון ואח לחמש אחיות. אביו היה שחקן פוטבול מקצועני. בנעוריו שיחק פייטון כדורסל ופוטבול, אך בעקבות הוריקן קתרינה פורקה נבחרת הפוטבול של בית הספר ופייטון נותר להתמקד בכדורסל. הוא סיים את לימודי התיכון כבר בגיל 16.
הוא למד באוניברסיטת לואיזיאנה בלפאייט ושיחק בנבחרת הכדורסל המקומית. בעונתו השלישית רשם ממוצעים של 19.2 נקודות, 5.9 אסיסטים, 6 ריבאונדים ו-2.3 חטיפות למשחק. הוא נבחר בתום העונה לשחקן ההגנה המצטיין ב-NCAA. ב-2013 היה חבר בסגל נבחרת ארצות הברית עד גיל 19 שזכתה באליפות העולם בכדורסל, שהתקיימה בפראג שבצ'כיה. באליפות השיג ממוצעים של 6.1 נקודות, 3.3 ריבאונדים ו-2.2 אסיסטים למשחק. פייטון בחר לוותר על שנתו האחרונה באוניברסיטה והעמיד עצמו לבחירה בדראפט ה-NBA.
קריירה מקצועית > אורלנדו מג'יק

בדראפט ה-NBA‏ 2014 נבחר פייטון במקום העשירי על ידי פילדלפיה 76', ומיד הועבר בטרייד לאורלנדו מג'יק בתמורה לדריו שאריץ', בחירה עתידית בסיבוב הראשון ובחירה עתידית בסיבוב השני. את עונתו הראשונה ב-NBA התחיל כרכז הפותח של אורלנדו מג'יק אך לאחר 10 משחקים איבד את מקומו בחמישייה. הוא חזר להיות הרכז המוביל החל מהמשחק ה-30 של הקבוצה ועד לתום העונה. ב-18 במרץ 2015 השיג את הטריפל דאבל הראשון בקריירה שלו, עם 15 נקודות, 12 אסיסטים ו-10 ריבאונדים במשחק מול דאלאס מאבריקס. במשחקו הבא, יומיים לאחר מכן רשם שוב טריפל דאבל, עם 22 נקודות, 10 אסיסטים ו-10 ריבאונדים בניצחון קבוצתו על פורטלנד טרייל בלייזרס. פייטון היה בכך לרוקי הראשון מאז אנטואן ווקר ב-1997 שהשיג שני טריפל דאבלים רצופים. בסיום עונתו הראשונה ב-NBA נבחר לחמישיית הרוקיז של העונה.
קריירה מקצועית > פיניקס סאנס

בפברואר 2018, לאחר כ-3 עונות וחצי באורלנדו, הועבר בטרייד לפיניקס סאנס בתמורה לבחירת דראפט עתידית.
קריירה מקצועית > ניו אורלינס פליקנס

לקראת עונת 2018/2019 חתם פייטון על חוזה לעונה אחת בניו אורלינס פליקנס. בין ה-10 ל-18 במרץ 2019 השיג טריפל דאבל בחמישה משחקים רצופים, ובכך היה השחקן החמישי בלבד בתולדות הליגה שרושם הישג זה.
קריירה מקצועית > ניו יורק ניקס

ב-9 ביולי 2019 חתם על חוזה בניו יורק ניקס.
קריירה מקצועית > החזרה לפיניקס

באוגוסט 2021 חתם פייטון על חוזה בפיניקס סאנס, בה שיחק בעבר בשנת 2018.
סטטיסטיקות הקריירה ב-NBA > בעונה הסדירה

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2014/2015 | אורלנדו | 82 | 63 | 30.4 | 0.425 | 0.262 | 0.551 | 4.3 | 6.5 | 1.7 | 0.2 | 8.9 |
| 2015/2016 | אורלנדו | 73 | 69 | 29.4 | 0.436 | 0.326 | 0.589 | 3.6 | 6.4 | 1.2 | 0.3 | 10.7 |
| 2016/2017 | אורלנדו | 82 | 58 | 29.4 | 0.471 | 0.274 | 0.692 | 4.7 | 6.5 | 1.1 | 0.5 | 12.8 |
| 2017/2018 | אורלנדו | 44 | 44 | 28.6 | 0.520 | 0.373 | 0.632 | 4.0 | 6.3 | 1.5 | 0.4 | 13.0 |
| 2017/2018 | פיניקס | 19 | 19 | 29.0 | 0.435 | 0.200 | 0.685 | 5.3 | 6.2 | 1.0 | 0.3 | 11.8 |
| 2018/2019 | ניו אורלינס | 42 | 42 | 29.8 | 0.434 | 0.314 | 0.743 | 5.2 | 7.6 | 1.0 | 0.4 | 10.6 |
| 2019/2020 | ניו יורק | 45 | 36 | 27.7 | 0.439 | 0.203 | 0.570 | 4.7 | 7.2 | 1.6 | 0.4 | 10.0 |
| 2020/2021 | ניו יורק | 63 | 63 | 23.6 | 0.432 | 0.286 | 0.682 | 3.4 | 3.2 | 0.7 | 0.1 | 10.1 |
| 2021/2022 | פיניקס | 50 | 1 | 11.0 | 0.383 | 0.222 | 0.375 | 1.8 | 2.0 | 0.5 | 0.1 | 3.0 |
| קריירה |  | 500 | 395 | 26.8 | 0.447 | 0.287 | 0.623 | 4.0 | 5.7 | 1.2 | 0.3 | 10.1 |
סטטיסטיקות הקריירה ב-NBA > בפלייאוף ה-NBA

| עונה | קבוצה | משחקים | חמישייה | דקות |  % מהשדה |  % משלוש |  % מהעונשין | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2020/2021 | ניו יורק | 2 | 2 | 6.5 | 0.000 | 0.000 | 0.500 | 0.0 | 0.5 | 0.5 | 0.0 | 0.5 |
| 2021/2022 | פיניקס | 2 | 0 | 3.8 | 0.667 | 0.000 | 0.000 | 0.0 | 1.5 | 0.0 | 0.0 | 2.0 |
| קריירה |  | 4 | 2 | 5.2 | 0.250 | 0.000 | 0.500 | 0.0 | 1.0 | 0.3 | 0.0 | 1.3 |
הערות שוליים

↑  Payton's NBA Career Will Start Back Where It All Began, אתר ליגת ה-NBA, ‏26 באוקטובר 2014
↑  אלפריד פייטון, באתר האליפות
↑  טריפל דאבל לווסטברוק. היסטוריה לנטס והבאקס, באתר ערוץ הספורט
↑  פיניקס מצרפת את פייטון, באתר הקבוצה, 8 בפברואר 2018
↑  Elfrid Payton Becomes Fifth Player in NBA History to Record Five Straight Triple-Doubles, באתר ספורטס אילוסטרייטד, 19 במרץ 2019
↑  ניו יורק מחתימה את רנדל, פייטון, גיבסון, פורטיס ואלינגטון, באתר הקבוצה, 9 ביולי 2019
אשכול יישובי בית הכרם

| --- | --- |

 מדינה:  ישראל 
 מטה הארגון:  כרמיאל 
 תקופת הפעילות:  2014–הווה (כ־10 שנים) 
 www.bkerem.org.il
 קואורדינטות:  32°55′08″N 35°17′48″E﻿ / ﻿32.918895359234°N 35.296550942111°E﻿ / 32.918895359234; 35.296550942111
 he
 
אשכול בית הכרם (בערבית: عنقود الشاغور, תעתיק מדויק: ענקוד אל־שאע׳ור) הוא איגוד ערים המאגד 7 רשויות: ראמה, נחף, כרמיאל, בענה, דיר אל-אסד, מג'ד אל-כרום, ומשגב. אשכול בית הכרם הוקם מתוך הבנה כי פיתוח ברמה המקומית מוגבל בתחומים רבים וכי שורה ארוכה של יוזמות יכולה לשאת פרי משמעותי כאשר הן מטופלות דרך תכנון ויישום אזורי.
האשכול מונה כ-150 אלף תושבים ומתפרש על פני שטח של כ־230,480 דונם. הוא מתאפיין בהטרוגניות רבה ובו יישובים יהודים וישובים ערבים ובו מגוון של סוגי התיישבות: ישוב עירוני - כ-40% מתושבי האשכול מתגוררים ברשות עירונית;מועצה אזורית ובה יישובים כפריים ויישובים קהילתיים (לרבות קיבוצים); ומועצות מקומיות קטנות בעלות אופי כפרי.
האשכול מתאפיין בפערים חברתיים-כלכליים ניכרים בין תושבי היישובים החברים בו. היישוב המדורג כגבוה ביותר מבחינה חברתית-כלכלית על פי הלמ"ס הוא משגב והוא מדורג באשכול בדירוג 7 בעוד שמג'ד אל-כרום ונחף מדורגים באשכול חברתי-כלכלי 2.
מבנה ארגוני

יו"ר האשכול בעת הקמתו היה עדי אלדר, ראש העיר כרמיאל באותה עת. יו"ר האשכול הנוכחי הוא ראש עיריית כרמיאל המכהן, משה קונינסקי. מנכ"לית האשכול היא רונית עובדיה. יחידות האשכול הן: אגף סביבה, מחלקת תכנון ואסטרטגיה, אגף חדשנות טכנולוגית, אגף פיתוח כלכלי ויחידת חברה וקהילה.
החלטות באשכול מתקבלות באמצעות מועצת האשכול.
היסטוריה

במהלך העשור האחרון שיתפו הרשויות פעולה במספר יוזמות שקידמו את תחום איכות הסביבה באזור. בשנת 2012 משרד הפנים פרסם קול קורא "אשכולות" להקמת אשכולות אזוריים והרשויות ראו בכך הזדמנות וניגשו למכרז. האשכול הוקם עם היענות משרד הפנים לקול הקורא ואישורו. האשכול מספק מענה לתופעות שמאפיינות רשויות קטנות ופריפריאליות - חסרונות לגודל, ריחוק מהמרכז ואמצעים מוגבלים ברשות.
היסטוריה > פרויקטים

בשנת 2016 הוקם מערך הפסולת האזורי בו השתתפו 3 מתוך 7 רשויות החברות באשכול והאשכול החל מהלך ניקיון שטחים פתוחים ועסק בהתייעלות אנרגטית. התקציב שגייס האשכול בשנה זו עמד על כ- 7.2 מיליון ש"ח.
בשנת 2017 השתתפו 5 רשויות מתוך 7 במערך הפסולת האזורי, נרכשו כלי אצירה, הוקמה היחידה הכלכלית הטכנולוגית, והחל מהלך התאגדות בתי הבד. תקציב האשכול בשנה זו עמד על כ־18.7 מיליון ש"ח.
בשנת 2018 התרחב מערך הפסולת האזורי ל-6 רשויות מתוך 7, הופעל מערך טיאוט אזורי, הוצבו אשפתוני רחוב ביישובי האשכול, החל מערך מוכנות לחירום ביישובים, הוקמה חממת תיירות, הוקמה קהילת בעלי עסקים, הופעלה תוכנית מצוינות טכנולוגית החל העיסוק במרחבים ציבוריים. בשנה זו הטמיע האשכול מערכת GIS, מערכת מידע ממוחשבת המאפשרת ניהול, אחזור וניתוח מידע גאוגרפי תוך שילוב תכנים ממספר שכבות מידע, המבוססות ברובן על מערך מיפוי, אך גם על מאגרי מידע טבלאיים "רגילים". התקציב לשנת 2018 עמד על כ־25 מיליון ש"ח.
בשנת 2019 החל האשכול לעסוק בנושאים: תעשייה מתקדמת, אוריינות דיגיטלית, לשכת עסקים המאגדת בעלי עסקים, ארגון ומערכות דיגיטליות לרשויות, אכיפה סביבתית, אתרי אינטרנט מתקדמים לאשכול ולרשויותיו, מרחבים בטוחים, תיירות אזורית, עיצוב שירות לניידות במרחב. בשנה זו פתח האשכול כיתה אזורית המשמשת כמרכז הדרכה עבור עובדי ציבור. התקציב לשנת 2019 עמד על כ־54 מיליון ש"ח. בסיום שנת 2019 הפיק האשכול חוברת תוכנית עבודה המפרטת את פעילות האשכול בשנה זו וכוללת את תוכנית העבודה לשנת 2020.
ראו גם

אשכול רשויות גליל מערבי
אשכול רשויות גליל מזרחי
המשרד לפיתוח הנגב והגליל
משרד הפנים
ארבע האמיתות הנאצלות

ארבע האמיתות הנאצלות (בסנסקריט: चत्वारि आर्यसत्यानि ‏catvāri āryasatyāni) הן בסיס הבודהיזם. תבנית ארבע האמיתות הנאצלות היא הדהרמה כפי שלימד גאוטמה הבודהה. לכל אחת מן האמיתות משויכת משימה שאותה ניתן להשלים באופן מעשי.
ארבע האמיתות

האמיתות הן:
דוקהה (duḥkha) - האמת בדבר קיומו של הסבל: לידה, זקנה, מוות, צער, מצוקה, פרידה וייאוש הם דוגמאות לסבל.
סמודיה (samudaya) - האמת בדבר מקור הסבל: השתוקקות, דחייה ובורות, המובילות לתהפוכות נפש מתמשכות בתודעה.
נירודהה (nirodha) - האמת בדבר הכחדת הסבל: הסבל אינו גזירת גורל. ניתן להשתחרר ממנו ולהגיע לשלוות אמת (נירוואנה).
מרגה (mārga) - האמת בדבר הדרך לשחרור מסבל: זו הדרך בת שמונת העיקרים שהתווה הבודהה, "הדרך המתומנת הנאצלת".
ניתן להסביר את ארבע האמיתות באמצעות משל לתחום הרפואה, כפי שמקובל לתאר ברפואת האיור ודה:
האמת הראשונה היא האבחון - המחלה היא הסבל (דוקהה).
האמת השנייה היא אטיולוגיה - המזהה את גורמי המחלה (דחייה; השתוקקות; בורות).
האמת השלישית היא הפרוגנוזה - מצביעה על האפשרות להתגבר על המחלה.
האמת הרביעית היא המרשם לטיפול במחלה - הליכה בדרך המתומנת הנאצלת (הדארמה) תביא לרפואה שלמה.
ארבע האמיתות > דוקהה

האמת הנאצלת הראשונה של הקיום היא הסבל השזור בתוכו; דחק (סטרס), מועקה, חוסר נחת, חוסר שביעות רצון, או היעדר-סיפוק. בכתבים הקנוניים (דוגמת הסאטיפטהאנה) מוזכרות חוויות לידה, זקנה, מוות, צער, אבל, כאב, מצוקה, ייאוש, מגע/התקשרות עם מושאים לא אהובים, ופרידה ממושאים אהובים, כגורמים מרכזיים המפגישים עם סבל זה. גורם נוסף הוא ההצמדות לחמשת הסקהנדות ("מצרפים", "מצבורים") וההיאחזות בהן - גוף, צורה וחומר; חוויות חושיות; תפישות קוגניטיביות; תגובות מותנות (רגשיות ופיזיות כאחד); ומצבי תודעה.
המשימה המשויכת לאמת זו היא פיתוח הבנה מעמיקה ומלאה אודות מהות הסבל, והבאתה לידי שלמות.
ארבע האמיתות > סמודיה

האמת הנאצלת השנייה עוסקת במקור הסבל והדחק: הכמיהה למושאי התשוקות (טנהא, מילולית: צימאון), הכמיהה להמשיך ולהתקיים בעולם (סמסרה, מלכודת ההתהוות המותנית של חוויות בתודעה), והכמיהה להפסיק מלהתקיים בעולם. ההשתוקקות להעלים את הסבל נתפשת גם היא כגורם סבל בפני עצמו.
המשימה המשויכת לאמת זו היא נטישה לצמיתות הן של ההשתוקקות והן של הדחייה, המהווות את שני צדדיו של אותו המטבע.
ארבע האמיתות > נירודהה

האמת הנאצלת השלישית עוסקת באפשרות להכחדה מלאה, סופית ומוחלטת של כל סבל או דחק מהחוויה המודעת. ניתן לטהר את התודעה באופן מושלם מכל תאווה, תשוקה, סלידה, אשליה או בורות.
המשימה המשויכת לאמת זו היא הגשמתה, המסמנת את ההגעה לנירוואנה, ואת ההארה שנלווית אליה.
ארבע האמיתות > מרגה

האמת הנאצלת הרביעית היא שישנה דרך לשחרור מכל סבל: הדרך המתומנת הנאצלת, בה מתוארים שמונה עקרונות חיים ההופכים את האדם המאמץ אותם לאדם נאצל. המשימה המשויכת לאמת זו היא פיתוח עקרונות אלו בחיי האדם (מוסר, ריכוז וחכמה), והבאתם לידי שלמות.
ראו גם

גלגל (בודהיזם)
אקסיומה
ארטמיס 2

ארטמיס 2 (באנגלית: Artemis 2) היא טיסת הניסוי המאוישת הראשונה של החללית אוריון, המפותחת על ידי נאס"א כחלק מתוכנית ארטמיס. במשימה זו תשוגר החללית באמצעות משגר העתיד של נאס"א, SLS, המצוי כעת בפיתוח ותטוס אל הירח לא לפני ספטמבר 2025 - תבצע מספר הקפות סביבו ותשוב לכדור הארץ. ארטמיס 2 מתוכננת להיות החללית המאוישת הראשונה שטסה לירח או מעבר למסלול נמוך של כדור הארץ, מאז אפולו 17 ב-1972.
מסלול המשימה ארטמיס 2 - ישלח 4 אסטרונאוטים למשך 10 ימים סביב הירח
הערות שוליים

↑   Artemis II: Meet the Astronauts Who will Fly Around the Moon (Official NASA Video), סרטון בערוץ "NASA", באתר יוטיוב (אורך: 03:20)
↑  Denise Hill, NASA’s CubeSat Launch Initiative Opens Call for Payloads on Artemis 2, NASA, ‏2019-08-05
↑  Kathryn Hambleton, First Flight With Crew Important Step on Long-Term Return to Moon, NASA, ‏2018-08-27
אסוציאציה

אַסוֹצִיאַצְיָה (בעברית: תַּסְמִיךְ, סִמּוּךְ,  לפי מילון אבן שושן: זִכְרָה) היא כל קשר הנלמד בין שני עצמים כלשהם.
האסוציאציה מקשרת בין עצמים שיכולים להיות מסוגים שונים - עובדות, רעיונות, פעולות, דימויים, גירויים ותגובות, זיכרונות וכדומה.
בתאוריות הלמידה אסוציאציה מוגדרת כקשר בין גירויים לתגובות, ולא בהכרח בין שני זיכרונות שניתנים לשליפה לתודעה. רוב תאוריות אלה הושפעו מהאסכולה הביהביוריסטית בפסיכולוגיה, אסכולה אשר עוסקת בחקר ההתנהגות הגלויה של בעלי חיים ובני-אדם.
אטיולוגיה

ישנם הסברים אפשריים רבים לגבי אופן היווצרותו של קשר אסוציאטיבי, כגון היווצרות סינפסות חדשות במוח, דפוסים של פעילות עצבית או רשתות של רעיונות מופשטים הקיימות במוחנו.
זיכרון פעיל יכול להביא לשליפת זיכרונות שיש לו אתם קשר של סמיכות, על ידי הפעלתם באמצעות חיווט סינפטי. החיווט נוצר בתהליך של למידה שמקשרת אותו אל זיכרונות שנשלפו בסמיכות אליו בטווח של עד שעות. החיווט מתחזק ככל שהתבנית חוזרת על עצמה מכיוון שהדבר עשוי להעיד על קשר אפשרי של סיבה ותולדה או קשר ביוגרפי.
שליפת רצף אסוציאציות של אירוע או תרחיש הכוללים פרטים רבים, מתבצע על ידי חיווט סינפטי טורי הקיים בין זיכרונות שונים שמייצגים את פרטי האירוע ומאפשרים את שליפתם בזה אחר זה ובהתאם לסדר ההתרחשות ואף בסדר ההפוך. השליפה הטורית משמשת גם להתמצאות במרחב החיוני לצורך ניווט, כאשר זיכרון אחד שמייצג קטע דרך נשלף ושולף את הזיכרון הבא שמנבא את קטע הדרך הבא על ידי רצף טורי של נוירוני מיקום.
אסוציאציה של דמיון מופיעה כאשר שני תאי עצב ויותר חולקים ביניהם את אותם חיבורים סינפטיים, כך שעירור באחד מהם עשוי לעורר את השני ולהציג את תוכנו לצד התוכן של קודמו. החיבורים הסינפטיים הם אבני הבניין של התוכן המאוחסן בתאי עצב, כך שחיבורים המשותפים לשני תאים מייצג את המשותף להם, לצד חיבורים שייחודיים להם שמייצג את השוני ביניהם.